উস্তাদ গোলাম মুস্তফা খান

উস্তাদ গোলাম মুস্তফা খান ( ৩ মার্চ ১৯৩১ - ১৭ জানুয়ারি ২০২১) ছিলেন ভারতীয় শাস্ত্রীয় সঙ্গীতের প্রবাদপ্রতিম শিল্পী। তিনি মূলত হিন্দুস্তানি শাস্ত্রীয় সংগীতের রামপুর-সহসওয়ান ঘরানার একজন শিল্পী। ২০০৩ খ্রিস্টাব্দে তিনি সঙ্গীত নাটক অকাদেমি পুরস্কার পান। ভারতীয় শাস্ত্রীয় সঙ্গীতে তাঁর অবদানের স্বীকৃতিস্বরূপ ভারত সরকার কর্তৃক তিনি ১৯৯১ খ্রিস্টাব্দে পদ্মশ্রী, ২০০৬ খ্রিস্টাব্দে পদ্মভূষণ এবং ২০১৮ খ্রিস্টাব্দের পদ্মবিভূষণে ভূষিত হন।
গোলাম মুস্তফা খান ব্রিটিশ ভারতের তৎকালীন আগ্রা ও অবধের যুক্তপ্রদেশের অধুনা উত্তর প্রদেশের বদায়ূঁ তে ১৯৩১ খ্রিস্টাব্দের  ৩ মার্চ জন্মগ্রহণ করেন। পিতা ছিলেন উস্তাদ মুরাগ বক্স এবং মাতা ছিলেন ওস্তাদ ইনায়েত হোসেন খানের কন্যা সবরি বেগম। ইনায়েত হোসেন খান ছিলেন ওয়াজিদ আলি শাহের রাজদরবার শিল্পী এবং গোয়ালিয়র ঘরানার সঙ্গীতজ্ঞ হাদু খানের জামাতা ছিলেন।
ছোট বয়স থেকেই গোলাম মুস্তফা সংগীতের পরিবেশে বড় হয়েছেন এবং পিতাই ছিলেন তার প্রথম গুরু। অল্প বয়সে প্রথমদিকে তিনি সুর স্মরণে রাখতে পারলেও, গানের কথা বুঝতে পারতেন না। পিতার কাছে প্রাথমিক শিক্ষার পর তিনি ওস্তাদ ফিদা হুসেন খানের কাছে সঙ্গীতের তালিম নেন। ফিদা হুসেন সেসময় বরোদার রাজদরবারের গায়ক ছিলেন। পরবর্তীতে তিনি সম্পর্কিত দাদা উস্তাদ নিসার হুসেন খানের কাছেও তালিম নেন। সেকারণে উস্তাদ গোলাম মুস্তফার গায়কিতে রামপুর সাহসন এবং গোয়ালিয়র ঘরানার ঐতিহ্যবাহী সঙ্গীত শৈলির প্রভাব।
সেসময়ে প্রতিটি শহরে একটি করে যে ভিক্টোরিয়া গার্ডেন থাকত, সেখানে প্রথানুসারে কৃষ্ণজন্মাষ্টমীতে উৎসাহী সঙ্গীতশিল্পীরা প্রথম সংগীত পরিবেশন করতেন। স্থানীয় পৌরসভার সভাপতি আলী মকসুদের আমন্ত্রণে এমন এক বার্ষিক জন্মাষ্টমী অনুষ্ঠানে গোলাম মুস্তফা খান আট বছর বয়সে প্রথম জনসমক্ষে সঙ্গীত পরিবেশন করেন।
উস্তাদ গোলাম মুস্তফা খানের খুড়তুতো ভাই হাফিজ আহমেদ খান অল ইন্ডিয়া রেডিওতে ডেপুটি চিফ প্রডিউসার ছিলেন।
১৯৫৭ খ্রিস্টাব্দ হতে উস্তাদ গোলাম মুস্তফা খান মারাঠি ও গুজরাটি ছবিতে নেপথ্য সঙ্গীতশিল্পী হিসাবে কাজ শুরু করেন। তার প্রথম মারাঠা ছবি ছিল 'চাঁদ প্রীতিশা'। ১৯৬৯ খ্রিস্টাব্দে তিনি মৃণাল সেনের 'ভুবন সোম' ছবিতে কণ্ঠ দেন 'সজনা কাঁহে নাহি আয়ে' গানটিতে। বিজয় রাঘব রাও ছিলেন সঙ্গীত পরিচালক। 'বদনাম বস্তি' ছবিতেও নেপথ্য সঙ্গীতে ছিলেন রাও-এর সঙ্গীত পরিচালনায়। জয়পুরে শ্যুটিং করা এক জার্মান তথ্যচিত্র "রেইন মেকার"-এ তিনি 'বৈজু বাওরা'র ভূমিকায় অভিনয় করেছিলেন এবং ওই ছবিতে তিনি প্রধান গায়ক ছিলেন। তিনি চলচ্চিত্র বিভাগ দ্বারা নির্মিত ৭০ টিরও বেশি তথ্যচিত্রে অভিনয় করেছেন। তিনি দেশে বিদেশের বহু স্থানে শাস্ত্রীয় সঙ্গীত পরিবেশন করেছেন।
উস্তাদ গোলাম মুস্তফা ১৯৫০ এর দশক থেকেই সঙ্গীত শিক্ষা দিতে শুরু করেন। তার কাছে তালিমপ্রাপ্ত  খ্যাতনামা সঙ্গীতশিল্পীরা হলেন-  আশা ভোঁসলে, মান্না দে, কমল বারাত, ওয়াহিদা রেহমান, রানু মুখার্জি, গীতা দত্ত, এ আর  রহমান  হরিহরণ, শান, সোনু নিগম সানাহ মাইদুতি, সাগরিকা, জুবিন গর্গ, আলিশা চিনয়, শিল্পা রাও, এবং কল্পনা পাটোয়ারী।
কোক স্টুডিওতে, সুরকার এ আর  রহমান তার ৮২ বছর বয়সী গুরু উস্তাদ গোলাম মুস্তফা খানে সঙ্গে একই মঞ্চে উপস্থিত হন। উস্তাদের চার পুত্র-  গোলাম মুর্তুজা, গোলাম কাদির, রবওয়ানি মোস্তফা এবং হাসান মুস্তফা এবং বারো বছর বয়সী নাতি ফয়েজ উপস্থিত ছিলেন। পাঁচজন সঙ্গীতশিল্পী এবং রহমান দুটি সংখ্যায় সহযোগিতা করেছিলেন যা গোলাম মোস্তফা খানের তিন প্রজন্মের অংশগ্রহণে সমৃদ্ধ হয়েছিল। 
উস্তাদ গোলাম মুস্তফা খান মুস্তাক হোসেন খানের নাতনি আমিনা বেগমকে বিবাহ করেছিলেন। তাদের চার পুত্র সন্তান - গোলাম  মুর্তুজা মোস্তফা, গোলাম কাদির মোস্তফা, রবওয়ানি মোস্তফা এবং গোলাম হাসান মুস্তাফা। এরা সকলেই পিতার কাছে সঙ্গীতে শিক্ষা নেন এবং সঙ্গীতের পেশায় যুক্ত।
বর্ষীয়ান শাস্ত্রীয় সঙ্গীত শিল্পীর  তেমন শারীরিক সমস্যা ছিল না। কিন্তু ২০২১ খ্রিস্টাব্দের ১৭ জানুয়ারি আচমকাই  মুম্বাই-এ নিজ বাসভবনে প্রয়াত হন এবং ওদিনই মুম্বাই-এর সান্তাক্রুজ কবরস্থানে তার দেহ সমাহিত করা হয়।
এটি ভারতীয় ফিল্ম ইন্ডাস্ট্রিতে গোলাম মুস্তফা খানের প্লেব্যাকের জন্য একটি চলচ্চিত্রের তালিকা।
এটি ভারতীয় ফিল্ম ইন্ডাস্ট্রিতে সঙ্গীত পরিচালক হিসাবে গোলাম মুস্তফা খানের প্রকল্পগুলির জন্য একটি ফিল্মোগ্রাফি।
এটি গোলাম মোস্তফা খানের নন ফিল্ম ওয়ার্ক।